OKTÓBER 8.
Szentéletű Pelágia anyánk emléke
hajnali szolgálaton
Tropár 8. hang
Tebenned, ó szent anyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet mint mulandót megvessük, * és mindenben a halhatatlan lélek javára fáradozzunk. *’ Ezért most az angyalokkal örvendez a te lelked, Szent Pelágia anya!
Dicsőség… most és… 
Életünknek szellemi ajtaja, tisztaságos Istenszülő, * szabadíts meg mindnyájunkat a bajoktól, * kik hittel menekülünk tehozzád; * hogy dicsőíthessük lelkünk üdvösségére * a te szent születésedet.
Az első zsoltárcsoport után az apostolok leülői
 2. hang. Mintadallam
Aki szónokoknál is bölcsebbekké tetted a halászokat, * és hírnökökként küldted szét őket az egész földre, * kimondhatatlan emberszereteted folytán, Krisztus Isten, * Rajtuk keresztül erősítsd meg egyházadat, * és híveidre küldd le szent áldásodat, *’ mert egyedül te vagy irgalmas és emberszerető!
Hálójukba fogták a halászok a nemzeteket, * és az egész föld lakóit megtanították arra, * hogy a te kimondhatatlan emberszeretetednek hódoljanak, Krisztus Istenünk. * Rajtuk keresztül szilárdítsd meg egyházadat, * és híveidre küldd le szent áldásodat, *’ ki magad a szentek között nyugszol!
Dicsőség... most és... Istenszülő-ének
Az isteni természetnek lettünk részeseivé * teáltalad, örökkészűz Istenszülő, * mert a megtestesült Istent szülted nekünk, *’ azért, amint meg is illet, áhítattal magasztalunk téged.
A második zsoltárcsoport után az apostolok leülői 
2. hang. Mintadallam: Irgalomnak kútfeje...
Az irgalomból szegénnyé lett Isten * gazdagon küldött szét titeket a világba, * hogy ragyogtassátok az igehirdetés szegénységével * a földkerekségen az égi gazdagságot. * Ennek következtében gazdagok lettünk az Istenbe vetett hitben. * Azért istenfélelemmel énekben magasztaljuk *’ a ti istenes emléketeket, apostolok!
Isten bölcsességgel teljes tanítványai és szemtanúi, istenes apostolok, * a bölcsek és szónokok esztelen bölcsességét az igehirdetés sajátos erejével megvetetté tették, * és meggyőzték a nemzeteket, * hogy helyes hittel magasztalják a Teremtőt, *’ az egyetlen Urat.
Dicsőség... most és... Istenszülő-ének
Te vagy, Istenszülő, a szorongatottak menedéke * és a szükségben levőknek védelme, * reményvesztetteknek reménysége, * gyógyíthatatlan betegeknek orvoslója, * minden magasztalásra méltó Istenszülő, * azért esedezzél érettünk az Úrhoz! 
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
Tökéletes vendéglátással kínálja föl ma az ő szent emléknapját az egész földkerekség számára Pelágia, és mindenkit arra bíztat, hogy fogyassza élvezettel az ő küzdelmeinek eledelét.
Az a vágy, amely minden más törekvést fölülmúlva lelkedben lakozott, tiszteletreméltó Pelágia, fölhevítette értelmedet, a Lélek tüzének lángra lobbanásával megvilágosított téged és fölperzselte a szenvedélyek bozótját.
A bűn tengerének viharából megmenekültél és Krisztus csöndes révébe kerültél, tisztaságos Pelágia, és bűnbánatoddal megszerezted örökségül a Paradicsomot.
Istenszülő-ének
A élet viharában hányódó emberek megnyugvása, erős és szilárd horgonya, révpartja és kormányzója, kalauza és gondviselője vagy mindenkor, Szeplőtelen!
III. óda. 4. hang. Tenéked örvendezik...
Fölrepültél az égbe, Krisztus Galambja, az önmegtagadás szárnyaival, sok szenvedés által a magasba emelkedtél.
A szenvedések rosszszagú szennyét Krisztus vizével lemostad magadról, Szent Pelágia, s számára illatos kenetté lettél.
Valóban a gonosznak halált hozó pallosává lett, ó szent, a te Isten iránti tüzes szereteted és feléje való törekvésed.
Istenszülő-ének
A te boldogságod hajnali harmatként csöpög, Tisztaságos, és magasztalóid szenvedélyeinek kemencéjét mindenkor eloltja.
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm!
Kathizma
8. hang. Minta: A Bölcsességet és Igét...
A bűnbánat harmatával eloltottad a szenvedélyek tűzlángját, * életedet üdvözítő Istenednek szentelted, * a világot elhagytad és magányba vonultál, * a pusztában az angyalok életét követted, * azért életed végét Isten nagy dicsőséggel tette tiszteltté * és ismertté az egész földkerekségen, * dicsőséges Pelágia, esedezzél Krisztus Istenhez, * hogy adjon bűnbocsánatot azoknak, *’ akik buzgón ünneplik a te szent emlékedet.
Dicsőség... most és... Istenszülő-ének ugyanarra
A kísértések szövevényes csapdáiban * a sok látható és láthatatlan ellenség hullámverése által fölháborítva * és számtalan sok bűnben vergődöm, ó Tisztaságos. * Engedd, hogy a te hő pártfogásod és oltalmad alá meneküljek * és a te jóságod révpartjához jussak! * Kérleld mindig, Tisztaságos, a tőled Megtestesültet, * összes szolgáidért, kik téged, tiszta Istenszülő, szüntelenül éneklünk, * állhatatosan esdve hozzá: * adjon bűnbocsánatot azoknak, *’ akik a te szent Szülötted előtt hittel leborulnak!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
Drága tömjénként égtél, Pelágia, az önmegtagadás parazsán, illatáldozattá lettél Krisztus Istenünk számára, és kenetének illata után siettél.
A testi szépséget mely a bűnre nyújtott alkalmat, teljesen átváltoztattad azzá a tökéletes szépséggé, Pelágia, melyet Krisztus, a te vőlegényed várt el tőled.
A Szentlélek kegyelme belehintette lelkedbe az Ige szikráit, és az föllobbantotta a hit tüzének lángját, és elhamvasztotta a bűnt, Pelágia!
Istenszülő-ének
Te vagy, Istenszülő, az a vessző, melyből a szellemi Virág sarjadzott, amely isteni illattal betöltötte az egész világot: Krisztus, a mi Istenünk, a ki nem öntött, drága Kenet!
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
A Szentlélek titokzatos áradata öntözött, és hited alapján kisarjadztad az erények sok gyümölcsét és az önmegtagadás küzdelmeit.
Te vagy, Uram, a sötétben lévők világossága. Te sugároztad bele a szentéletű asszony lelkébe az istenismeret ragyogását.
A könnyek között elvetett fáradozások az öröm és a boldogság bő termését biztosították számodra a mennyekben, Szent Pelágia!
Istenszülő-ének
Valóban ismeretessé lett, teljesen Szeplőtelen, a neked jutott kegyelem, mely ámulatba ejtő hatékonysággal működött, és csodákat művelt az egész földön.
VI. óda. 4. hang. A dicséret szavával...
Krisztus Isten le nem alkonyodó világossága ragyogott föl Pelágia lelkében, és a sötétség fejedelme elmenekült, úgyhogy a Szentlélek kegyelme és a hit vett maradandó lakást benne.
Aki egykor a kígyó kelepcéjébe került, később ő maga lett kelepcéjévé neki, elvette hatalmát és Isten erejével legyőzte ravaszságát.
Vőlegényedként szeretted Krisztust és Istent, erényekkel ékeskedve és Istennek tetsző sokféle fáradalmaddal földíszítve méltóvá is lettél jegyességére, Pelágia.
Istenszülő-ének
A te kimondhatatlan dicsőséged látására vágyódott egykor Istennek összes prófétája, Istenszülő, s te az idők teljességében mégis nekünk tűntél föl, kik utánad vágyódunk, Szeplőtelen Szűz!
Katavászia
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen* kiömlesztett véred által.
Konták
2. hang
Testedet böjtöléssel sanyargattad, * a Teremtőt virrasztó imádsággal engesztelted, * hogy elkövetett tetteidre teljes bűnbocsánatot nyerj, * és ezt valóban meg is kaptad, *’ és a megtérés útját megmutattad, Anyánk!
Ikosz
Mindnyájan, kik bűnnel beszennyeztétek magatokat, mint én is, a szerencsétlen, jertek, kövessük szentéletű Pelágia anyánk bűnbánó megtérését és könnyes kesergését, hogy Istentől hamar bocsánatot nyerhessünk, mint ama boldog, aki még életében lemosta a bűn szennyét, és a bűnbánat útját járva Istentől teljes bocsánatot nyer!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Valóban Istennek tetsző jócselekedetek tengere voltál, és abba fojtottad bele mindenestül a gonosz lélek erejét, és ezt hangoztattad: Áldott vagy te dicsőséged templomában, Uram!
Testedet és lelkedet Istennek tetsző módon fölolvasztottad az önmegtagadás kemencéjében mint a színaranyat, és kemény önfegyelmezéssel az eredeti szépség finomságát nyerted vissza, Szent Pelágia!
Az isteni fürdőben valóban mindenestül levetetted magadról azt a sok szenvedélyt, amit korábban magadra vettél, és a régi embert is, dicsőséges anya, és a Krisztushoz idomult új embert öltötted magadra.
Istenszülő-ének
Az atyai trónuson ülő Isten-Ige csodálatos és megdöbbentő módon benned lakozott, Istenszülő, és emberi természetünket könyörületesen fölemelte magához.
VIII. óda. 4. hang. Kezeit kiterjesztvén Dániel...
Csodatételeid sugarai oly fényesen tündökölnek, mint a nap, és hirdetik életed egészen fényes ragyogását, és minden teremtménynek hangosan tudomására hozzák az isteni hit benned fölragyogott fényességét, Szent Pelágia!
Föloldozhatatlan bilinccsel Krisztushoz kötötted magadat, hozzá ragaszkodtál, szeretetének egységében elszakíthatatlanul meg is maradtál, vele lelkileg egybekeltél és szívedből az ellenséges támadásokat elhárítottad, Pelágia!
A Szentlélek jóvoltából szívedbe fogadtad az igaz ismeretet, és az élet minden hiúságát határozottan elhagytad. Ezzel a gyökeres változással az embereket csodálatba ejtetted, és a mennyei lényeket is örömmel töltötted el, ó szent!
Istenszülő-ének
Nagyszerűségedet énekeikkel dicsőítik, Szeplőtelen Tisztaság, a szellemi seregek, világosan hirdetik a patriarchák és próféták a szent apostolokkal együtt, a vértanúk karai és a szentéletűek egész sokasága. Velük együtt mi is hódolunk előtted.
Katavászia
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei! 
IX. óda. 4. hang. Belőled, az érintetlen...
Valóban szeretted volna szemlélni a hőn szeretett Krisztus szépségét, ezért keresztre feszítetted magadat a világnak, szentéletű anya, és a testi szépség virágát elhervasztottad, ennek az életnek az élvezetét pedig megvetetted!
Önmegtagadással és a küszködések elvállalásával levetted magadról a test terhét, és bejutottál a mennyei hajlékba. Ott élvezed annak szépségét, aki után vágyódtál, dicsőséges!
Tekints le most, szentéletű anyánk, mindazokra, akik szívből tisztelnek és emlékednek ezt az évfordulóját megünneplik! Esedezzél érettünk Teremtődhöz és Alkotódhoz, hogy részesei lehessünk az ő dicsőségének!
Istenszülő-ének
Megéneklem, Szent Szűz, a te szülésedet és magasztalom kegyelmedet, mert valóban te vagy lelkem megvilágosítója, gyors segítségem, üdvösségem és oltalmazóm. 
Katavászia
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő! 
Fényének
Apostoloké
A nap alatt minden földre elhatoltatok, hogy Krisztusnak a Szűztől való megtestesülését hirdessétek és a pogányokat teljesen megtanítsátok és fölvilágosítsátok. És mindenkit megtanítottatok, ó Isten apostolai, hogy a Szentháromságot féljük.
Szent Miklósé
A nagy főpásztort és főpapot, a míraiak elöljáróját, Szent Miklóst dicsérjük mindnyájan, mert ő sok igazságtalanul halálraítéltet is megszabadított és megmutatta Akláviosznak, hogy ítélete igazságtalan volt.
Vértanúnőé
Életed a szerzeteseknek, komoly megtérésed pedig a súlyos bűnökbe esetteknek példaképévé lett, dicséretreméltó Pelágia. A szenvedélyek éjszakájából elmenekültél és a dicsőség Napjához, Krisztushoz siettél, tiszteletreméltó, és így megvilágosítottad az aszkéták sokaságát. Velük együtt mi is megüljük fölöttébb tündöklő emlékünnepedet.
Istenszülő-ének
Örömmel és hálaadással zengjük neked, Tisztaságos, a szent arkangyal „Üdvözlégy!” köszöntését, mert a te Szülötted révén megszabadultunk az ősi átoktól. Örvendezz, Istenszülő Szűz, Ádám szabadulása! Örvendezz, Éva föloldozása! Örvendezz, mert rajtad keresztül egész emberi természetünk átistenült! Örvendezz, mert a te közvetítéseddel nyertük el a mennyek Országát!
Előverses sztihirák
2. hang
Fölmagasztaltad, Üdvözítőnk, a földkerekségen, * a főapostolok nevét, * kik az égnek titkait hirdették, * a földre a gyógyítás kegyelmét árasztották, * és még árnyékukkal is betegeket gyógyítottak. * A halászokból választott apostol csodát művelt, * a zsidó származású hirdette a kegyelem tanítását, *’ általuk nekünk is adj bőséges kegyelmet, irgalmas Urunk!
Helytelen cselekedeteink miatt * mindenütt harcba keveredtünk, * és hozzád, valóban létező Istenünkhöz menekülünk. * Tanítványaid könyörgését ajánljuk neked, mondván: * Ments meg minket, Mester, mert elveszünk! * Kérünk, mutasd meg ellenségeinknek, hogy megoltalmazod népedet és megvéded a veszedelmektől, * apostolaidnak közbenjárására, * vétkeinket nagy jóságoddal elnézed, *’ Urunk, dicsőség néked!
Minden város és vidék tiszteli * a ti ereklyéiteket, ó bajnok vértanúk, * mert szabályszerűen küzdöttetek, * és égi koszorút nyertetek. * Ti vagytok azért a papok dicsekvése, * az uralkodók győzelmi jelvénye *’ és az Egyház ékessége!
Dicsőség... most és... Istenszülő-ének. Mintadallam: Midőn téged…
Minden * szenvedőnek öröme, * üldözöttek pártfogója, * szegények táplálója, * jövevények vigasza, * háborúságban szenvedők menedéke, * betegek látogatója, ** s minden * sínylődőnek oltalma és védelme, * vakok támogatója, * magasságbeli Istennek Anyja, * hozzád esedezünk mindnyájan, *’ szabadíts meg minket minden veszedelemtől! 
Tropár 8. hang
Tebenned, ó szent anyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet mint mulandót megvessük, * és mindenben a halhatatlan lélek javára fáradozzunk. *’ Ezért most az angyalokkal örvendez a te lelked, Szent Pelágia anya!
Dicsőség… most és… 
Tisztaságos Szűz, üdvözíts minket imáiddal, * ki anyai bensődben fiadként viselted a mi Istenünket!

